देग्लायनि दुर्गा फुजाखौ क’रना जिउसानि गिख्रंथाव थासारिनि थाखाय जब-जब फालिदों। सोरखारा देग्लायनि दुर्गा देबिनि मुसुखाखौ बा फुटनि बारा गोजौ दानो होयाखै। फुजाथिलिफोराव सिबियारिफोरखौ मास्क आरो सेनिटाइजार खालामनानै फुजा खालामनो थांनो होदों। थांनाय बोसोरफोराव फालिनाय बादि देग्लाय दुर्गा फुजाखौ गाजा-गोमजायै फालिनो हायैयाव फुजा फालिथाय आफादाल’ खहा जादों, बे नङा। खहा जादों जि गला, मेथाय फानग्रा दखान, आसान-खेरानि दखान लोगोसे फिसा-फिसा बेलुन फानग्रा गलाफोरा । बेल’ नङा फुजाथिलिफोराव गैया बायदिसिना जानायनि गलाफोर । गुबुन फार्से थांनाय बोसोरफोराव दुर्गा फुजा समाव बर’ सावथुनफोरा रिलिस जायोमोन। देग्लाय नाथाय क’रना जिउसानि गिख्रंथाव साग्लोबसारनायनि थाखाय मोनसेबो बर’ सावथुन रिलिस जायाखै। बे बेलायाव बर’ सावथुनफोरा गोबां खहा जाबाय। जायनि थाखाय बर’नि गेजेराव देग्लाय बर’ सावथुनफोरा रिलिस जायाखै। सिगां बोसोरफोराव बे दुर्गा फुजा फालिथाइ समफोराव गोबां हारिमु दिन्थिफुंनाय जायोमोन । नाथाय देग्लाय बेखौबो क’रना जिउसानि गिख्रंथाव थासारिनि थाखाय खालामनो हायाखै। देग्लाय बे बोसोराव हिन्दु सुबुंफोरा गोदान सि-जोम गाननानै फुजा फालिनो मोनाखै । नाथाय बे बोसोराव क’रना जिउसानि गिख्रंथाव साग्लोबसारनायाव हादरनाङै दुर्गा फुजायाव गोबां गोहोम गोग्लैदों। जायनि थाखाय सोरखारा दुर्गा फुजा फालिथाय आफादफोरखौ गोबां नेमखान्थि खानानै फालिनो बिथोन होदों। जायनि जाहोनाव आगोलनि बादि दुर्गा फुजाया ग्रोम-ग्रोम जाफुंसारनायनि बादि देग्लाय जायाखै । बे बोसोरनि दुर्गा फुजायाव सि-जोम दखानाव बायनायाबो खम जादों। आरो सिगांनि बादि गोजौ-गिदिर दुर्गा देबिनि मुसुखानि बदल 5 फुटल’ गोजौनि मुसुखा बानायनो सोरखारा बिथोन होदों। बे समाव जि फानग्रा गलादार आरो मुसुखा बानायग्रा सुबुंफोरा रांखान्थियारि खहा जानायखौ नुदों। दुर्गा फुजाथिलियाव पुरिहितफोरनि मन्थ्र, आर’ज गाबनाय, सिबियारीफोरनि जै धोनि, संख’, घन्टा, दल-फेम्फा दामनायजों रिंखांदों फुजाथिलि। फोरमायथावदि क’रनानि गिख्रंथाव सन्देरनाया गासै सुबुं माहारिनिसिम लाबोदों गाज्रिनि इसारा। बुहुमनि गोबां जायगा बादि भारत लोगोसे आसामावबो साग्लोबदों कभिद-19 जिउसाया। क’रनाखौ होबथानो सोरखारा हादरावनो फोसावनाय लकदाउनाव लोरबां जादों हादरनि रांखान्थिआ । क’रनानि जारला थासारियाव बे खेबाव दुर्गा फुजा फालिनो थाखाय आसाम सोरखारा खानानै होदों माखासे नेमखान्थि। कभिड प्रट’कल बादियै मन्दिर, रायजोयारि फुजा सामलाय आफादफोरा फालिदों दुर्गा फुजा। ग्रोम-ग्रोम फालिनो होयाबालानो फुजाल’ होनो थाखाय सोरखारा बिथोन होदों फुजा फालिथाय आफादफोरखौ। बिनिखायनो नुनो मोनाखै सिबियारिफोरनि लोब-लोब बाहागो लानाय। नुनो मोनाखै जेबो हारिमु हाबाफारि । धोरोम सिबियारिफोरनि गेजेराव गैया रंजानाय। सिगांफोराव फुजाथिलिखौ लानानै बादायलाय नायफोराबो दिन्थि जायाखै । जि-जोमनि गलाफोराव गैया सुबुंनि नारा-नाथा। नुनो मोनाखै फुजानि साननै सिगांफोराव बायग्रानि अनसायनाय । लकदाउननि समाव गलादारफोरा गाज्रि जादोंब्लाबो दुर्गा फुजानि बाजारनि सायाव एसे मिजिं दंमोन । बे क’रना जिउसानि गिख्रंथाव समाव खायसे धोरोमारि सुबुंफोरा खालि दुर्गा देबिखौल’ गोसो खांनानै खुलुमहैनायल’ नुनो मोनदों। बिसोरनि आर’ज गाबनायाव जोबस्रांथोंसै क’रनि जिउसानि साग्लोबसारनाया। फैफिनदोंसै हादर, मुलुगाव गोजोननाय। क’रना जिउसानि गिख्रंथाव थासारि समाव दुर्गा देबिआ होथोंसै बोर जेन बे मुलुगनिफ्राय क’रना जिउसाया जोबस्राङो ।